An mayor na hanapbuhay sa Romblon iyo an pagsisira, pagkukupras, asin pagtanom paroy saka abaka. Bantog man an lugar na ini kan saiyang tradisyonal na paghahabol, pagbuburda asin pagsisirikmat nin mga kararaw. Poon kan madiskubre an marmol sa probinsya kan bandang huri nin ika-19ng siglo, an pagtitibag asin paghuhurma sa marmol nin mga produkto siring kan lapida, almiris, estatuwa nin mga santos, pigurin, monumento, rebulto asin mga gamit sa konstruksyon, nagin nang dakulang industriya igdi mala ta an Romblon nabansagan "The marble capital of the Philippines". Mga bloke nin marmol haleng Romblon pigdadara asin pigbebenta na sa iba-ibang probinsya kan Filipinas. Mga produkto sa kahoy siring kan mga muebles asin mga parte sa harong, siring man mga ukit nin mga pigurin dakula man na pigsisibotan na hanapbuhay. An turismo sa probinsya pigtata'wan naman atensyon huli kan magagayon na mga pampang-dagat, asin mga isla igdi.